نازین اِت بلوچستان ءَ
شاعر: اسحاق بلفتی
بیااِت عاقلیں دانایاں
شیریں زھم جنیں ورنایاں
پرچا کپتگ اِت ءُ پاد مال اِت
ملکءَ اچ وتی بیھال اِت
ھمشور کن اِت بیلان ءَ
نازین اِت بلوچستان ءَ
گنجیں زاھدان تا جاشک ءَ
سرباز گوں قصرقند ءُ راسک ءَ
بمبور، زابل تاں لاشار ءَ
باھو گوں زرگوریں چھبار ءَ
ھمشور کن اِت بیلان ءَ
نازین اِت بلوچستان ءَ
بِنت ءُ کاروان تاں چاھان
نیک شھر گوں یلیں آھُران
گیابان تاں سرحد ء میناب ءَ
جواناں بُست کن اِت چہ واب ءَ
ھمشور کن اِت بیلان ءَ
نازین اِت بلوچستان ءَ
گِھ گوں پھرہ ایں ایرانشہر
گپّاں شرّی ءَ دلگوش دار
کنرک گوں کھیر ءُ بِیر ءَ
جواناں جم بلن پہ سیر ءَ
ھمشور کن ات بیلان ءَ
نازین ات بلوچستان ءَ
پیشِن داں گیابیں مند ءَ
ھرجا دُژمن ءِ بِت رَند ءَ
شیھانی نگور گوں دشتیاری
اللہ زیت چشیں روچ بیاری
ھمشور کن ات بیلان ءَ
نازین ات بلوچستان ءَ
بشکرد تاں سراوان سرحد
یک دست بہ اِت وت ماں وت
گُرّ اِت چو وروکیں گُرک ءَ
کشّ ات دژمناں چہ ملک ءَ
ھمشور کن ات بیلان ءَ
نازین ات بلوچستان ءَ
شرقی مکران داں غربی
ھمراز کن اِت راجان ءَ
جنگی بیرکاں بُرز کشّ ات
قربان کن ات وتی جان ءَ
ھمشور کن ات بیلان ءَ
نازین ات بلوچستان ءَ
کیچ گوں گوادر داں خضدار ءَ
بیلہ داں سیبی ءُ ڈاڈر ءَ
کوئٹہ گوں کلات ءُ خاران
پنجگور داں کلانچ ءُ بولان
ھمشور کن ات بیلان ءَ
نازین ات بلوچستان ءَ
ھدّ پسنی تاں لیاری ءَ
بیلاں جم کن ات ساری ءَ
دشت ءُ زامران ، نال ءُ وَڈھ
بہ اِت گوں دژمناں مِنّ ءُ مڈ
تیزیں مھریاں الگار اِت
دَور ء چاکری ءَ بیار اِت
ھمشور کن ات بیلان ءَ
نازین ات بلوچستان ءَ
کوھلو گوں چمن تاں کلمت
ھر جاگہ بدے تاں دعوت
حزب ءُ پارٹیاں آگاہ بِت
وت ماں وت مدار اِت کُنّت
ھمشور کن ات بیلان ءَ
نازین ات بلوچستان ءَ
قاصد منی سلاماں سرکاں
راجانی یلیں سرمستاں
اسحاق بلفتی ءِ گالاں
راج ءَ شنگ کن ات اے حالاں
ھمشور کن ات بیلان ءَ
نازین ات بلوچستان ءَ
کتاب: گنجیں کاروان
زُرتگ چَہ ھیبتان عمر ءِ وال ءَ